
Shtator 2026
Përmbledhje e shkurtër rreth Strategjisë Shtetërore Kundër Krimit të Organizuar 2026-2030 dhe Planit të Veprimit 2026-2028
Strategjia Shtetërore Kundër Krimit të Organizuar 2026-2030 është hartuar për të përcaktuar kornizën strategjike të Republikës së Kosovës për parandalimin, zbulimin, hetimin dhe luftimin e krimit të organizuar në të gjitha format e tij. Strategjia bazohet në mësimet e nxjerra nga zbatimi i Strategjisë së mëparshme Kundër Krimit të Organizuar 2018-2022, si dhe në gjetjet e vlerësimeve më të fundit të kërcënimeve nga krimi i organizuar dhe krimet e rënda. 

Strategjia synon të forcojë integritetin institucional, hetimet e udhëhequra nga inteligjenca, hetimet financiare, konfiskimin e pasurive të fituara me vepër penale, kapacitetet profesionale dhe teknike të institucioneve, si dhe bashkëpunimin vendor dhe ndërkombëtar në luftimin e krimit të organizuar. Ajo përfshin katër objektiva strategjike dhe trembëdhjetë objektiva specifikë, të mbështetur nga aktivitetet konkrete të paraqitura në Planin e Veprimit 2026-2028.

Qëllimi i konsultimit

Qëllimi kryesor i procesit të konsultimit publik për Strategjinë Kundër Krimit të Organizuar 2026-2030 dhe Planin e Veprimit 2026-2028 është të merren opinionet, komentet dhe rekomandimet nga institucionet publike, organizatat e shoqërisë civile, komuniteti i biznesit, partnerët zhvillimorë, ekspertët e fushës dhe publiku i gjerë. Konsultimi publik synon të kontribuojë në përmirësimin e cilësisë së dokumentit dhe të sigurojë që masat dhe aktivitetet e parapara të reflektojnë sfidat dhe nevojat reale në fushën e parandalimit dhe luftimit të krimit të organizuar. 

Pas përfundimit të procesit të konsultimit publik, të gjitha komentet dhe rekomandimet e pranuara do të shqyrtohen nga grupi punues. Si rezultat i shqyrtimit të kontributeve të pranuara, do të përgatitet versioni përfundimtar i përmirësuar i Strategjisë dhe Planit të Veprimit.

Ministria e Punëve të Brendshme do të hartojë raportin e konsultimit publik, i cili do të përfshijë informacion mbi procesin e konsultimit, palët e konsultuara, metodat e përdorura, komentet e pranuara, si dhe arsyetimet për komentet që janë pranuar ose nuk janë pranuar. Raporti do të publikohet pas përfundimit të konsultimit publik dhe finalizimit të dokumenteve.

Afati përfundimtar për dorëzimin e përgjigjeve

Afati përfundimtar për dorëzimin e komenteve dhe rekomandimeve me shkrim në kuadër të procesit të konsultimit publik për Strategjinë Shtetërore Kundër Krimit të Organizuar 2026-2030 dhe Planin e Veprimit 2026-2028 është 15 ditë nga data e publikimit të dokumenteve për konsultim publik.

Të gjitha komentet e pranuara deri në këtë afat do të shqyrtohen dhe përpunohen nga zyrtari përgjegjës i Ministrisë së Punëve të Brendshme.

Kontributet me shkrim duhet të dorëzohen në formë elektronike në adresën elektronike: ron.krasniqi@rks-gov.net me titull: “Strategjia Kundër Krimit të Organizuar 2026-2030 dhe Plani i Veprimit 2026-2028”

Komentet nga organizatat
Ju lutem që komentet tuaja të ofrohen sipas udhëzimeve të shënuara më poshtë.
Emri i organizatës që jep komente:
Fushat kryesore të veprimit të organizatës:
Informatat e kontaktit të organizatës (adresa, e-mail, telefoni):
Data e dërgimit të komenteve: 

Forma e kontributit është e hapur, mirëpo preferohet që kontributet tuaja t’i përfshini në kuadër të tabelës së bashkëngjitur më poshtë në këtë dokument, e cila përfshin çështjet kyçe të këtij dokumenti.

Bashkëngjitur me këtë dokument, gjeni:

1. Strategjia kundër Krimit të Organizuar 2026-2030 dhe 
2. Plani i Veprimit 2026-2028

